Sersant se vrou verdink van moordDie vrou van ŉ polisiesersant is Donderdag in hegtenis geneem. Foto ter illustrasie. (Argieffoto) Die vrou van ŉ polisiesersant is Donderdag in hegtenis geneem nadat die polisie ŉ 39-jarige verdagte oor die polisieman se moord ondervra het. Die twee word nou aangekla van die moord op sers. Joseph Christopher Kutu van die Witbank- taktiese reaksiespan in Julie vanjaar. Hy is in sy huis doodgeskiet. “Die polisie het Dinsdag gereageer op inligting wat hulle gelei het na die huis van ŉ verdagte wat verdink word van huisroof en die moord op die polisieman,” het kapt. Dineo Lucy Sekgotodi, polisiewoordvoerder van Mpumalanga, Donderdag in ŉ verklaring gesê. “Die verdagte is in die agterkamer van die huis wat hy in ŉ nedersetting buite Witbank huur, aangekeer. Tydens ondervraging is die polisieman se 28-jarige vrou met sy moord verbind en Donderdag in hegtenis geneem.” Die twee sal Vrydag in die landdroshof op Witbank verskyn. Die ondersoek duur voort.